5. ΒΑΣΙΛΙΚΟΝ ΔΙΑΤΑΓΜΑ της 5 Σεπτ./7 Οκτ.1947 (ΦΕΚ Α΄213) Περί διδασκαλίας μαθημάτων ξένων γλωσσών και Λογοτεχνιών παρά τη Φιλοσοφική Σχολή του Πανεπιστημίου Αθηνών. Έχοντες υπ’ όψει 1) το άρθρ. 4 του Α.Ν.1100/1938 περί ιδρύσεως εδρών ξένων λογοτεχνιών παρά τη Φιλοσοφική Σχολή του Πανεπιστημίου Αθηνών και 2) την υπ’ αριθ. 5/47 γνωμοδότησιν του Συμβουλίου Επικρατείας, προτάσει των Ημετέρων επί των Εξωτερικών και Θρησκευμάτων και Εθνικής Παιδείας Υπουργών στηριζομένη εις ομοίαν της Φιλοσοφικής Σχολής του Πανεπιστημίου Αθηνών, απεφασίσαμεν και διατάσσομεν: Άρθρ.1.-Οι Καθηγηταί των ξένων γλωσσών και φιλολογιών υποχρεούνται να διδάσκωσι δύο ώρας εβδομαδιαίως κατά την διάρκειαν του διδακτικού έτους δικαιούμενοι να προσθέσωσι και τρίτην ώραν φροντιστηριακής διδασκαλίας κατά την κρίσιν των. Άρθρ.2.-Οι Φοιτηταί δύνανται να παρακολουθώσι τα μαθήματα του Καθηγητού ή των Καθηγητών του προηγουμένου άρθρου εφ’ όσον δ’ επιθυμούσι να υποστώσι εξέτασιν δέον να παρουσιάσωσιν αποδείξεις ότι παρηκολούθησαν επί μίαν διετίαν κατά το διάστημα της τετραετούς αυτών, φοιτήσεως το μάθημα ή τα μαθήματα εφ’ ών επιθυμούσιν όπως εξετασθώσιν. Άρθρ.3.-Μετά το πέρας του διδακτικού έτους έκαστος Καθηγητής υποχρεούται να υποβάλη εις την Κοσμητείαν της Σχολής ονομαστικόν πίνακα των παρακολουθησάντων τα μαθήματα αυτού φοιτητών χαρακτηρίζων την φοίτησιν δια των όρων ανελλιπώς, ελλιπώς ή λίαν ελλιπώς. Εις εξέτασιν δικαιούνται να προσέλθωσιν μόνον οι φοιτηταί οι τυχόντες των δύο πρώτων χαρακτηρισμών. Σελ.216(α) Άρθρ.4.-Μετά το πέρας της φοιτήσεως ο βουλόμενος να υποστή την εξέτασιν υποβάλλει εις το γραφείον της Σχολής αίτησιν μετά διπλοτύπου εξετάστρων. Η εξέτασις θα διενεργήται υπό του αρμοδίου Καθηγητού παρισταμένου και του Κοσμήτορος και ενός έτι Καθηγητού οριζομένου υπό της Σχολής προς αποτέλεσιν τριμελούς εξεταστικής επιτροπείας. Η εξέτασις ενεργείται προφορικώς, δύναται όμως να διεξαχθή και γραπτώς ή γραπτώς και προφορικώς, κατά την κρίσιν της Σχολής, ή προτάσει του αρμοδίου Κσθηγητού εις ωρισμένην εξεταστικήν περίοδον και γνωστοποιουμένη εγκαίρως. Άρθρ.5.-Οι Καθηγηταί των ξένων Φιλολογιών προκειμένου περί ζητημάτων αφορώντων εις αυτούς ή τας έδρας αυτών δύνανται να καλώνται εις τας συνεδρίας κατόπιν αποφάσεως της Σχολής μετά δικαιώματος ψήφου. Εις τους Ημετέρους επί των Εξωτερικών και Θρησκευμάτων και Εθνικής Παιδείας Υπουργούς ανατίθεμεν την δημοσίευσιν και εκτέλεσιν του παρόντος Δ/τος. 